Тэмцээн зохион байгуулах тухай

Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийн 60 дугаар зүйлийн 60.1.2, 60.1.5, 66 дугаар зүйлийн 66.1 дэх хэсэг, Төсвийн тухай хуулийн 41 дүгээр зүйлийн 41.2.2 дахь заалт, Гамшгаас хамгаалах тухай хуулийн 13 дугаар зүйлийн 13.1, 32 дугаар зүйлийн 32.1.1, 32.1.2, 32.1.3 дахь заалтуудыг тус тус үндэслэн ЗАХИРАМЖЛАХ нь:

1.Аймгийн Засаг даргын нэрэмжит Гамшгаас хамгаалах алба, мэргэжлийн анги, анхны тусламжийн нөхөрлөлүүд, аж ахуйн нэгж, байгууллагын дунд “Аврагч-2024” тэмцээнийг 2024 оны 10 дугаар сарын 25-ны өдөр зохион байгуулсугай.

2.Тэмцээний удирдамжийг нэгдүгээр, зохион байгуулах шүүгчдийн бүрэлдэхүүнийг хоёрдугаар, үйл ажиллагааны зардлын төсвийг гуравдугаар хавсралтаар тус тус баталсугай.

3.Тэмцээнд шаардагдах 10,000,000 (арван сая) төгрөгийг аймгийн Засаг даргын төсөл, хөтөлбөрийн “Аврагч-2024” тэмцээний зардлаас гаргахыг аймгийн Засаг даргын Тамгын газрын Санхүү, төрийн сангийн хэлтэс (Л.Галсансайнхувьт)-т зөвшөөрсүгэй.

4. Орон нутагт үйл ажиллагаа эрхэлж буй Гамшгаас хамгаалах алба, мэргэжлийн анги, төрийн болон төрийн бус, аж ахуйн нэгж байгууллага, багуудын анхны тусламжийн нөхөрлөлийн баг гамшгаас хамгаалах төлөвлөгөөний биелэлтийг хангаж тэмцээнд оролцуулахыг байгууллагын дарга (Гамшгаас хамгаалах штабын дарга) нарт үүрэг болгосугай.

5. Захирамжийн хэрэгжилтийг ханган биелэлтэд хяналт тавьж ажиллахыг Онцгой байдлын газар, хурандаа (Ш.Баасандорж)-д даалгасугай.

ЗАСАГ ДАРГА М.ТҮМЭНЖАРГАЛ

Аймгийн Засаг даргын 2024 оны

..... дүгээр сарын .....-ны өдрийн

...... дугаар захирамжийн I хавсралт

**“АВРАГЧ-2024” ТЭМЦЭЭНИЙ УДИРДАМЖ**

НЭГ. Зорилго

1. Гамшгаас хамгаалах тухай хуулийн 13 дугаар зүйлийн 13.1, 32 дугаар зүйлийн 32.1.2, 34 дүгээр зүйлийн 34.2.4 дэх заалтуудын хэрэгжилтийг хангуулах, Төрийн болон нутгийн захиргааны байгууллага, хуулийн этгээдийн албан тушаалтан, ажилтан болон гамшгаас хамгаалах алба, мэргэжлийн ангийн бүрэлдэхүүн, төрийн болон төрийн бус байгууллага, аж ахуйн нэгж, байгууллага, иргэн /анхны тусламжийн нөхөрлөл/-ийг сургаж дадлагажуулах, бэлтгэл бэлэн байдлыг дээшлүүлж, болзошгүй гамшгийн үед бие бялдар, сэтгэл зүйн бэлтгэлийг хангах.

2. Гамшгаас хамгаалах тухай хуулийн холбогдох заалтууд, “Гамшгийн эрсдэлийг бууруулах Сендайн үйл ажиллагааны хүрээ” 2015-2030 стратегийн зорилтыг хангахын тулд гамшгийн аюул, өртөнгө, эмзэг байдлыг бууруулах, гамшгийн эрсдэлээс урьдчилан сэргийлэх, бэлэн байдлыг хангах, гамшгийн хор уршгийг арилгах, сэргээн босгох үйл ажиллагааг сайжруулж, гамшигтай тэмцэх чадавхыг бэхжүүлэх замаар гамшгийн эрсдэлийг бууруулж, шинэ эрсдэл үүсэхээс сэргийлэх дадлага олгох, бэлэн байдлыг олон нийтэд сурталчлах, харилцан туршлага солилцох, анхны тусламж үзүүлэх.

3. Сум, аж ахуйн нэгж, байгууллага, гамшгаас хамгаалах алба, мэргэжлийн ангийн гамшгаас хамгаалах төлөвлөгөөнд тодотгол хийх, гамшгаас хамгаалах мэргэжлийн ангийн ур чадвар хамтын ажиллагааг сайжруулах.

4. Аливаа гамшиг осол, олныг хамарсан аюулт үзэгдэл, дотоодын үймээн самууны үед төр захиргаа, Онцгой байдлын алба болон бусад холбогдох байгууллагуудын хамтарч ажиллах уялдаа холбоог сайжруулах, бэлтгэл бэлэн байдлыг хангах, сурталчлах.

ХОЁР. Зохион байгуулалт, бэлтгэл ажил

1. Тэмцээнийг аймгийн Засаг даргын захирамжаар батлагдсан, зохион байгуулах ажлын хэсэг, шүүгчдийн зөвлөл удирдан зохион байгуулна.

2. Тэмцээнийг тусгай төхөөрөмжлөгдсөн Онцгой байдлын газрын Гал түймэр унтраах, аврах 68 дугаар ангийн сургалтын талбайд зохион байгуулна.

3. Хөтөлбөрийн дагуу сургагдсан, материал хэрэгслээр нормативын дагуу бүрэн хангагдсан баг, нөхөрлөлүүд дор дурдсан материалыг Онцгой байдлын газарт нэг хувийг хүргүүлж бүртгүүлнэ. Үүнд:

- Тухайн аж ахуйн нэгж, байгууллага, гамшгаас хамгаалах алба, мэргэжлийн ангийн тодотгол хийж шинэчилсэн гамшгаас хамгаалах төлөвлөгөө;

- Анхны тусламжийн нөхөрлөлөө чадваржуулан ажилласан тухай тайлан, танилцуулга;

- Баг тус бүр 1ш цэнэгтэй, ашиглах боломжтой 4кг жинтэй нунтаг гал унтраагуур бэлдэж ирэх. Жич: Гал унтраагуур дээр өөрийн байгууллагын нэр, хаягийг бичсэн байх;

- Багийн гишүүд жигд хувцастай байх /жигд таних тэмдэг бүхий цамц, хүрэм, өмд, хантааз, гутал/. Цэргийн дүрэмт хувцас өмсөхийг хориглоно;

- Анхны тусламжийн цүнх, иж бүрдлийн хамт. /Нэг баг, нөхөрлөлд 1ш байна/;

- Баг, нөхөрлөлийн гишүүд бүр үүргэвчтэй байх /Үндэсний аюулгүй байдлын нарийн бичгийн даргын 2011 оны 8 дугаар захирамжийн дагуу хүн нэг бүрийн анхан шатны тусламжийн үүргэвчинд байх 15 нэр, төрлийн бүтээгдэхүүн, хэрэгслийг бүрэн бэлтгэсэн байх/;

- Багийн танилцуулга /тус байгууллага нь аврагч тэмцээнд хэдэн удаа оролцож байгаа, багийн ахлагчийн нэр, багийн гишүүд, аврагч тэмцээнд үзүүлж байсан амжилтууд, багийн уриа, байгууллагын үйл ажиллагааны онцлог гэх мэт 2 нүүрэнд багтаах/;

- Байгууллага, салбар нэгжийн таних тэмдэг, нэр бүхий хаягтай байх /60х40 см хөндлөн/;

-Гамшгаас хамгаалах тухай хуулийн 51 дүгээр зүйлийн 51.2 дахь заалтын дагуу шаардагдах зардлыг шийдвэрлэж бэлтгэл, бэлэн байдлыг бүрэн хангаж оролцох;

-Тэмцээнд оролцох багууд нь Хөдөлмөрийн аюулгүй байдал, эрүүл ахуйн зааварчлага гишүүн бүрд өгч, бүрэн танилцуулан гишүүн бүрийн баталгаат гарын үсэг зуруулж баталгаажуулсан байна.

-Эрүүл мэндийн болон аюулгүй ажиллагааг хангаагүйн улмаас тэмцээний үеэр бэртэж, гэмтсэн тохиолдолд гишүүний асуудлыг тухайн байгууллага болон хувь хүн бүрэн хариуцах бөгөөд тэмцээнийг үргэлжлүүлэх боломжгүй болсон гишүүн тус бүрээс 10 минутын торгууль оногдуулах болно.

**Тэмцээний техникийн зөвлөгөөн:** 2024 оны 10 дугаар сарын 21-ний өдрийн 10:00 цагт Баянцагаан багийн нутаг дэвсгэрт байрлах Онцгой байдлын газрын “Соёмбо” тасалгаанд шүүгч, нөхөрлөлүүдийн ахлагч нарын дунд зөвлөгөөн хийж, оролцох дарааллыг сугалуулна.

Тэмцээний нээлт 2024 оны 10 дугаар сарын 25-ны өдрийн 09:00 цагт Онцгой байдлын газрын Гал түймэр унтраах, аврах 68 дугаар ангийн талбайд жагсаалын үзлэгээр эхэлж, тэмцээнийг зохион байгуулна.

Нөхөрлөлүүд тэмцээний нээлтийн ажиллагаанд оролцохдоо сугалааны дарааллаар жагсаж Ерөнхий шүүгчид илтгэл өгснөөр тэмцээн эхэлнэ.

Тэмцээнд оролцох, баг нөхөрлөл нь 11 хүний бүрэлдэхүүнтэй /ахлагч-1, гишүүд-10, нийт эрэгтэй-8, эмэгтэй-3/ багийн гишүүд бүгд зүүн талын энгэр дээр 50х30 мм хэмжээтэй таних тэмдэг, 10 см голчтой 1-11 гэсэн дугаартай байх ба 1 дугаарын гишүүн багийн ахлагч байна. /энгэрийн дугаар нь салж унахааргүй бат бөх байна/.

Баруун мөрнөөс 10 см зайд 8х8 см хэмжээтэй Улаан Загалмайн логог байрлуулсан хувцас, анхны тусламжийн цүнхээр жигдэрсэн байна. Анхны тусламжийн нэр бүхий 1м урттай иш бүхий 60х40 см хөндлөн хаягтай байна.

ГУРАВ. Тэмцээний үе шат

Тэмцээнийг 7 цэгтэй явуулна.

1 дүгээр цэг: Жагсаалын үзлэг, гэрийн даалгавар

2 дугаар цэг: Ур чадварын цэг

3 дугаар цэг: Объектын болон ой, хээрийн түймрийн голомт

4 дүгээр цэг: Осол, гэмтлийн голомт, анхны тусламж

5 дугаар цэг: Үер, усны ослын голомт

6 дугаар цэг: Хөнөөлийн голомт, байр зүйн даалгавар гүйцэтгэх

7 дугаар цэг: Өндрөөс аврах ажиллагаа

Жич: Уралдааны цэг бүрд баг, нөхөрлөлийн гишүүдээс гаргасан алдаа, бүрэн бус, дутуу материалд торгуулийн зохих оноог өгч шүүгчийн хуудсанд тэмдэглэн, нөхөрлөлийн ахлагч тухайн цэгийн ахлах шүүгч хоёр гарын үсэг зурна. Тэмцээнд оролцогчдоос шүүгчтэй маргах, элдэв асуудал тавих зэргийг хориглоно. Гагцхүү гишүүдийн эрүүл мэндтэй холбогдсон асуудлаар харьцахыг зөвшөөрнө. Тэмцээний талбайд шүүгчийн зөвлөлийн гишүүд, тэмцээнд оролцож буй багийн гишүүдээс бусад хүн орохыг хатуу хориглоно. Шүүгчтэй зүй бус харьцах, сахилга зохион байгуулалтгүй байвал гаргасан зөрчил бүрд 5 минутын торгууль ногдуулна.

Үе, цэгүүд дээр хийж гүйцэтгэж байгаа дасгалуудын алдаа тутамд 3 минутын торгууль оногдуулах тул нөхөрлөлийн гишүүд дасгалын гүйцэтгэлийг чанартай, бүрэн гүйцэд, алдаагүй хийж гүйцэтгэхийг анхааруулж байна.

Тэмцээний 1 дүгээр цэгийг нэгдсэн журмаар явуулж 2, 3, 4, 5, 6, 7 дугаар цэгийг баг, нөхөрлөлүүд сугалааны дарааллаар өртөөлөн дасгалыг гүйцэтгэнэ.

**1 дүгээр цэг. Жагсаалын үзлэг, гэрийн даалгавар**

Баг, нөхөрлөлийн гишүүд өөрсдийн байгууллагын онцлогт тохируулан Гамшгаас хамгаалах төлөвлөгөөнд тодотгол хийж батлуулсан байх.

Баг, нөхөрлөлүүд жагсаж цэгийн ахлах шүүгчид илтгэл өгч жагсаалын үзлэгийг зохион байгуулна. Үзлэгээр ахлагчийн командлах ур чадвар, баг, нөхөрлөлийн команд гүйцэтгэх чадвар болон хувцасны жигдрэлт, таних тэмдэг, багийн танилцуулга, багийн нэр бүхий хаяг, Хөдөлмөрийн аюулгүй байдал, эрүүл ахуйн дүрмээр өгсөн зааварчилгаа болон багийн гишүүд зааварчилгаатай танилцаж гарын үсэг зурсан байдал зэргийг шалган дүгнэнэ.

Анхны тусламжийн цүнхний иж бүрдэл болон Үндэсний аюулгүй байдлын нарийн бичгийн даргын 2011 оны 8 дугаар захирамжийн дагуу хүн нэг бүрийн анхан шатны тусламжийн үүргэвчинд байх 15 нэр, төрлийн бүтээгдэхүүн, материалыг шалган үзнэ. Бүрэн бус, иж бүрдэл дутуу тохиолдолд /дамнуургын дэвсгэр урагдсан, гар чийдэнгийн зай цэнэггүй, чангалуур уян хатан биш гэх мэт/ материалыг байхгүйд тооцож шүүгчийн хуудсанд заасан 1 минутын торгуулийн оноог өгнө.

**2 дугаар цэг. Ур чадварын цэг**

Энэ цэг дээр баг, нөхөрлөлийн гишүүд бүгд ирж жагсан ахлагч нь цэгийн ахлах шүүгчид үүрэг гүйцэтгэхэд бэлэн болсноо илтгэж хийж гүйцэтгэх даалгавраа авна.

Баг, нөхөрлөлийн 2, 3 дугаарын гишүүд өөрийн бэлдэж ирсэн сонингийн цаасаар тус бүр 2ш цаасан аяга хийж дотор нь ус хийн шалгуулна, шүүгчийн дохиогоор дараагийн 4, 5 дугаарын гишүүд бэлдэж ирсэн гялгар уутаар өөртөө тохируулан гар сойлт хийж үзүүлнэ. Үүний дараа 6 дугаарын гишүүн бэлдэж тавьсан 4 шилэн савыг, 7 дугаарын гишүүн 1 бөмбөгийг олс ашиглан уяа зангидаж 10 метрийн урттай замд зөөвөрлөнө. 8, 9, 10 дугаарын гишүүд 15 кг жинтэй туухайг нийт 20 удаа өргөнө. 1 дугаарын гишүүн нүд боолттой 8 ширхэг шилжүүлэн, гайк холбоно.

Уг даалгавруудыг хийж дууссаны дараа нөхөрлөлийн гишүүдийг жагсааж багийн ахлагч цэгийн шүүгчид илтгэл өгнө. Дүнг шүүгчийн хуудсанд тэмдэглэн тухайн шатны ахлах шүүгч, нөхөрлөлийн ахлагч нар гарын үсэг зурна.

Ахлах шүүгчийн дохиогоор баг, нөхөрлөлийн гишүүд хөдөлгөөн үйлдэж дундын саад даван дараагийн 3 дугаар цэг рүү гүйнэ.

**3 дугаар цэг. Объектын болон ой, хээрийн түймрийн голомт**

Энэ шатанд объектын болон ой хээрийн гал түймрийн үед ажиллах анхан шатны багаж зэвсэглэмжийг ашиглаж сурах.

Нөхөрлөлийн ахлагч гишүүдээ бүрэн жагсаан цэгийн ахлах шүүгчид илтгэнэ. Ахлах шүүгч голомтод үүрэг гүйцэтгэх гишүүдэд даалгавруудыг танилцуулна.

Нөхөрлөлийн гишүүд өгсөн үүргийн дагуу 1, 2 дугаарын гишүүн иж бүрэн хөдөлмөр хамгааллын хувцсыг норматив хугацаанд өмсөнө. 3, 4 дугаарын гишүүд галын дотуур крантыг гал унтраах бэлэн байдалд оруулж хоолой дэлгэж хушууг холбоно. 5, 6 дугаарын гишүүд ой хээрийн гал түймэр унтраах зорилгоор үүсгэсэн цэгүүдийг РЛО ашиглан усаар шүршин унагах, 7, 8 дугаарын гишүүд бэлтгэсэн модыг хөрөө ашиглан хуваана. 9 дугаарын гишүүн 4кг нунтаг гал унтраагуур ашиглан үүсгэсэн галыг унтраах 10, 11 дугаарын гишүүдээс Галын аюулгүй байдлын тухай хуулийн 16, 17 дугаар зүйл, Ойн тухай хуулийн холбогдох заалтуудаас асуулт асууж хариулт авна.

Дүнг шүүгчийн хуудсанд тэмдэглэн тухайн шатны ахлах шүүгч, нөхөрлөлийн ахлагч нар гарын үсэг зурна.

Ахлах шүүгчийн дохиогоор баг, нөхөрлөлийн гишүүд хөдөлгөөн үйлдэж дундын саад даван дараагийн 4 дүгээр цэг рүү гүйнэ.

**4 дүгээр цэг. Осол, гэмтлийн голомт /авто тээврийн осол/**

Энэ цэг дээр бүх гишүүд ирж дуусмагц цэгийн ахлах шүүгчид ахлагч нь үүрэг гүйцэтгэхэд бэлэн болсноо илтгэж цагийн байдлыг авна. Цагийн байдал авсан ахлагч 2 гишүүний хамт тандалт хийн нөхцөл байдлыг үнэлэн багийн гишүүдэд үүрэг, чиглэлийг өгнө.

Цагийн байдал: Хот хооронд зорчиж явсан суудлын автомашин хурд хэтрүүлснээс үүдэлтэй замаас гарч цахилгаан дамжуулах шонгийн мод мөргөн осолдсон. Цахилгаан дамжуулах шонгийн мод мөргөснөөс ойр орчимд /радиус 5м/ цахилгаан хүчдэлд цохиулах эрсдэл бий болсон. Мөн уг автомашиныг жолоодож явсан жолооч урд суудал, жолооны хүрд хоёрын завсар хавчуулагдсан. Урд салхины шилээр жолоочийн хажууд сууж явсан иргэн автомашинаас гадагш шидэгдсэн байдалтай, арын суудлын хэсэгт 2 зорчигч гэмтсэн цагийн байдалд аврах ажиллагааг явуулна.

Баг, нөхөрлөлийн ахлагч Онцгой байдлын газарт утсаар мэдээлэл, дуудлага өгөн 2 дугаарын гишүүний хамт цахилгааны аюулгүй байдлыг хангана. 3, 4 дугаарын гишүүд баруун урд, зүүн хойд талд дугуйны эвүүр тавин хүрз, насилк, элс ашиглан асгарсан бензинийг элстэй хольж аюулгүй болгоно. 5, 6 дугаарын гишүүд автомашины урд, хойд талд анхааруулах тэмдэг тэмдэглэгээг 20м зайд байрлуулж автомашины салхины шилээр шидэгдсэн буцалтгүй нэрвэгдэгчид үзлэг хийн зөөвөрлөж эмнэлгийн байгууллагад хүлээлгэн өгнө. 7, 8 дугаарын гишүүд аврах багаж ашиглан жолоочийг аюулгүй гаргаж анхны тусламж үзүүлэн эмнэлгийн байгууллагад зөөвөрлөн хүлээлгэн өгнө. Багийн ахлагч, 2, 9, 10 дугаарын гишүүд арын суудалд гэмтсэн 2 иргэнийг аюулгүй гаргах, зөөвөрлөх, анхны тусламж үзүүлэх, сэтгэл зүйн дэмжлэг үзүүлж ажиллана.

Аюулгүй байдал (аюулгүй орчин, өөрийн болон осолдогчийн)

1. Зөв Мэдээлэл

Үнэлгээ: А- Амьсгалын замыг шалгах

В- Амьсгалын зам чөлөөлөх

С- Цусны эргэлт

D- Ухаан санааны түвшин, сэтгэл зүй

E- Бүтэн биеийн үзлэг (өөр гэмтэл байгаа эсэхийг шалгах)

1. Зөв байрлал
2. Зөв техник
3. Зөв боолт
4. Зөв сойлт
5. Зөв бэхэлгээ
6. Зөв зөөж тээвэрлэх
7. Зөв сэтгэл зүйн анхны тусламж

Энэ шатанд шүүгчээс даалгавар авснаас эхлэн үүргээ гүйцэтгэж багийн гишүүдээ жагсааж, багийн ахлагч цэгийн шүүгчид илтгэл өгнө. Дүнг шүүгчийн хуудсанд тэмдэглэн тухайн шатны ахлах шүүгч, нөхөрлөлийн ахлагч нар гарын үсэг зурна.

Ахлах шүүгчийн дохиогоор баг, нөхөрлөлийн гишүүд хөдөлгөөн үйлдэж дундын саад даван дараагийн 5 дугаар цэг рүү гүйнэ.

**5 дугаар цэг. Үер, усны ослын голомт**

Үерийн голомтын цэг дээр баг, нөхөрлөл бүрэн очиж цэгийн шүүгчид илтгэл өгч даалгавар авна. Багийн гишүүдийн тоогоор тусгайлан бэлдсэн аврах хантаазыг багийн гишүүд бүрэн зөв өмсөж үер усны гамшиг тохиолдсон голомтод байгаа айл өрхийг нүүлгэн шилжүүлэх, цагийн байдалд ажиллаж багийн ахлагч, 2 дугаарын гишүүний хамт 2ш хувингаар ус зөөвөрлөн нэгийг нөгөөд шилжүүлнэ, өгөгдсөн эд зүйлсийг баг, нөхөрлөлийн 3, 4 дугаарын гишүүд нэг газраас нөгөөд шилжүүлэн байрлуулна. Дутуу зөөсөн тохиолдлыг алдаанд тооцно. Баг, нөхөрлөлийн 5, 6 дугаарын гишүүн том оврын дугуйг өнхөрүүлэхгүйгээр нэг газраас нөгөөд шилжүүлэн байрлуулна.

Үлдсэн 7-11 дугаарын гишүүд 20 ширхэг шуудайтай элсээр үерийн далан босгох ажлыг хийж, ариутгалын ажлыг хийж гүйцэтгэнэ.

Дүнг шүүгчийн хуудсанд тэмдэглэн тухайн шатны ахлах шүүгч, нөхөрлөлийн ахлагч нар гарын үсэг зурна.

Ахлах шүүгчийн дохиогоор баг, нөхөрлөлийн гишүүд хөдөлгөөн үйлдэж дундын саад даван дараагийн 6 дугаар цэг рүү гүйнэ.

**6 дугаар цэг. Хөнөөлийн голомт, байр зүйн цэг**

Энэ цэг дээр бүх гишүүд ирж дуусмагц цэгийн ахлах шүүгчид ахлагч нь үүрэг гүйцэтгэхэд бэлэн болсноо илтгэж цагийн байдлыг авна.

Цагийн байдал: Газар хөдлөлтийн улмаас нурангид дарагдсан иргэдийг координатын тусламжтай эрэн хайх ажлыг зохион байгуулах

Баг, нөхөрлөл тухайн цэгт ирэх үед цэгийн ахлах шүүгч багийг 5 ба 6 гишүүнтэйгээр 2 бүлэг болгон хуваана.

Бүлгийн ахлагч нар бэлтгэсэн даалгаврыг сугалаж, Луужин болон 3 үгт хаяг апп ашиглан өгсөн зүг чиг, байршилийг тодорхойлох.

Хэсгээрээ тухайн цэг, газар орчинд 5 минутын хугацаанд эрлийн ажиллагаа явуулах, бэлтгэсэн даалгаврыг нуусан цэгээс олж шүүгчид авчирч өгөх.

Заасан хугацаанд 2 даалгавраа /цэгээ/ олсон бол 4 минутын шагнал, олоогүй бол 4 минутын торгууль өгнө. Заасан хугацаанд 1 цэг олсон бол торгууль, шагналгүй.

Ажиллагаа хийгдэж дууссаны дараа баг, нөхөрлөлөө жагсааж, багийн ахлагч цэгийн ахлах шүүгчид илтгэл өгнө.

Дүнг шүүгчийн хуудсанд тэмдэглэн тухайн шатны ахлах шүүгч, баг, нөхөрлөлийн ахлагч нар гарын үсэг зурна.

Бэлтгэх зүйлс: Гар утас, Луужин (ОХУ – 1ш)

Ахлах шүүгчийн дохиогоор баг, нөхөрлөлийн гишүүд хөдөлгөөн үйлдэж дундын саад даван дараагийн 7 дугаар цэг рүү гүйнэ.

**7 дугаар цэг. Өндрөөс аврах ажиллагааны цэг**

Өндрөөс аврах ажиллагааны цэг дээр баг, нөхөрлөлийн гишүүд бүрэн очиж цэгийн шүүгчид илтгэл өгч гишүүд бүр толгой хамгаалах каск өмсөн даалгавар авна.

Багийн ахлагч 2, 3, 4 дугаарын гишүүдийн хамт 3 сунадаг шатаар 2 давхараас нэрвэгдэгчийг насилкаар аврах олс ашиглан буулгана.

5, 6, 7 дугаарын гишүүд аврах багаж хэрэгслийг барилгын өндөрт аврах олс ашиглан дээш гаргах ажиллагааг хийж гүйцэтгэнэ.

8, 9, 10, 11 дугаарын гишүүд канал татан буцалтгүй нэрвэгдэгчийг насилкаар 3 давхараас доош буулгах ажиллагааг хийж гүйцэтгэнэ.

Гишүүн тус бүр даалгаврыг гүйцэтгээд заасан цэгт ирэн аврах гарц буюу хоолойгоор 10, 11 дугаарын гишүүд буун гарч багийн гишүүдтэй нэгдэн бүх гишүүд торон доогуур мөлхөж гарна.

Энэ шатанд шүүгчээс даалгавар авснаас эхлэн үүргээ гүйцэтгэж нөхөрлөлөө жагсааж, багийн ахлагч цэгийн шүүгчид илтгэл өгнө. Дүнг шүүгчийн хуудсанд тэмдэглэн тухайн шатны ахлах шүүгч, нөхөрлөлийн ахлагч нар гарын үсэг зурна.

Ахлах шүүгчийн дохиогоор баг, нөхөрлөлийн гишүүд хөдөлгөөн үйлдэж дундын саад даван бүх үйлдлийг хийж дуусгаад барианд орно.

Дөрөв. Тэмцээнийг дүгнэх, дүн гаргах

Тэмцээний дүнг ерөнхий шүүгч удирдаж шүүгчийн зөвлөлийн бүрэн бүрэлдэхүүний хаалттай хурлаар хэлэлцэн гаргаж, тодорхой протокол хөтөлнө. Тэмцээний дүнг нөхөрлөлүүдийн гүйлтийн цаг дээр торгуулийн хугацааг нэмж ерөнхий шүүгч удирдаж, шүүгчийн зөвлөлийн гишүүд баталгаажуулна. Нөхөрлөлүүдийн эцсийн дүнг хамгийн бага оноо авснаар дүгнэнэ. Оноо тэнцсэн тохиолдолд баг, нөхөрлөлийн ахлагч нарын дунд асуулт, хариултын тэмцээн явуулж шийдвэрлэн байр эзлүүлнэ.

Тэмцээний явцад гарсан ноцтой маргаан, гомдлыг бичгээр авч тухайн маргаан гарсан цэгийн ахлах шүүгч, ерөнхий шүүгч, цагийн шүүгч, тэмцээнийг зохион явуулах комиссын дарга нар байлцан дүн гаргахын өмнө шийдвэрлэнэ.

Тэмцээний дүнг шүүгчийн зөвлөлийн шийдвэрийг тэмцээний хаалтын ажиллагаанд жагссан үед ерөнхий шүүгч уншиж, танилцуулан эхний 5 байр эзэлсэн нөхөрлөл, идэвхтнүүдэд шагналыг аймгийн Засаг дарга гардуулж баяр хүргэнэ.

ТАВ. Шагнал:

1 дүгээр байр: Шилжин явах цом, Алтан медаль, Өргөмжлөл, мөнгөн шагнал

2 дугаар байр: Мөнгөн медаль, Өргөмжлөл, мөнгөн шагнал

3 дугаар байр: Хүрэл медаль, Өргөмжлөл, мөнгөн шагнал

Тусгай байр 2: Өргөмжлөл, мөнгөн шагнал

\_ОО\_

Аймгийн Засаг даргын 2024 оны

..... дүгээр сарын .....-ны өдрийн

...... дугаар захирамжийн II хавсралт

“АВРАГЧ-2024” ТЭМЦЭЭНИЙГ ЗОХИОН БАЙГУУЛАХ

ШҮҮГЧДИЙН БҮРЭЛДЭХҮҮН

|  |  |
| --- | --- |
| Тэмцээний ерөнхий шүүгч: | Ш.Баасандорж (Онцгой байдлын газрын дарга, хурандаа) Д.Тунгалаг (Улаан Загалмайн хорооны дарга) |
| Шүүгчид: | Д.Мөнгөндолгион (Гамшгаас хамгаалах төлөвлөлт, бэлэн байдал хариуцсан ахлах мэргэжилтэн, ахлах дэслэгч) |
|  | Х.Баатарзориг (Гамшгаас хамгаалах улсын хяналтын ахлах байцаагч, ахмад) |
|  | А.Цолмонхүү (Бүсийн дүн бүртгэл хариуцсан ахлах  мэргэжилтэн, ахлах дэслэгч) |
|  | Г.Даваадорж (Гал түймэр унтраах, аврах ангийн захирагч ахмад) |
|  | Б.Өлзийсайхан (Цацраг, химийн хордлогоос хамгаалах асуудал хариуцсан мэргэжилтэн, хошууч) |
|  | Л.Баярмаа (Ангиллын сургалт сурталчилгаа, урьдчилан сэргийлэх асуудал хариуцсан мэргэжилтэн, дэслэгч) |
|  | С.Сүхтогоо (Эмч-сэтгэл зүйч, ахлах дэслэгч) |
|  | Г.Золжаргал (УЗХ-ны гамшгийн менежментийн  хөтөлбөрийн ажилтан) |
|  | Ц.Саранмандах (Анхны тусламжийн сургагч багш) |
|  | Э.Наранчимэг (Анхны тусламжийн сургагч багш) |
|  | Б.Шалсмаа (Анхны тусламжийн сургагч багш) |
|  | Т.Цэндмаа (Анхны тусламжийн сургагч багш) |
|  | Я.Энхбаяр (Эрэн хайх, аврах бүлгийн дарга, дэслэгч) |
| Цагчин шүүгч: | Д.Мөнхнаран (Улаан Загалмайн Хорооны хөтөлбөрийн ажилтан) |
| Нэвтрүүлэгч шүүгч: | Д.Болорцэцэг (Ангиллын сургалт сурталчилгаа, урьдчилан сэргийлэх асуудал хариуцсан мэргэжилтэн, ахлах дэслэгч) |
| Нарийн бичгийн дарга: | Г.Нэргүйбаатар (Онцгой байдлын газрын орлогч,  урьдчилан сэргийлэх тасгийн дарга, хошууч)  Б.Нандинжаргал (Улаан Загалмайн хорооны ахлах ажилтан) |

\_ОО\_

Аймгийн Засаг даргын 2024 оны

..... дүгээр сарын .....-ны өдрийн

...... дугаар захирамжийн III хавсралт

“АВРАГЧ-2024” ТЭМЦЭЭНИЙГ ЗОХИОН БАЙГУУЛАХАД

ШААРДЛАГАТАЙ ЗАРДАЛ

|  |  |  |  |  |
| --- | --- | --- | --- | --- |
| д/д | Утга | Нэг бүрийн үнэ /төг/ | Тоо ширхэг | Нийт үнэ /төг/ |
| *Нэг:* Нийлбэр дүнгээр байр эзэлсэн анхны тусламжийн нөхөрлөлийг шагнах зардал | | | | |
| 1 | Мөнгөн шагнал | 1-р байр | 1 | 1.500.000 |
| 2 | 2-р байр | 1 | 1.200.000 |
| 3 | 3-р байр | 1 | 1.000.000 |
| 4 | Тусгай байр | 1 | 800.000 |
| 5 | Тусгай байр | 1 | 600.000 |
| *Хоёр:* Шагнал урамшууллын зардал | | | | |
| 1 | Медаль | 12.000 | 30ш | 360.000 |
| 2 | Өргөмжлөл | 35.000 | 5ш | 175.000 |
| 3 | Цом | 200.000 | 1ш | 200.000 |
| 4 | Дурсгалын зүйл | 50.000 | 50ш | 2.500.000 |
| *Гурав:* Тэмцээн зохион байгуулах талбайд шаардагдах зардал | | | | |
| 1 | Автомашины кабин | 250.000 | 1ш | 250.000 |
| 2 | Зузаан олс | 5.000 | 40м | 200.000 |
| 3 | Цагаан даавуу | 5.000 | 20м | 100.000 |
| 4 | Өнгийн тууз | 5.000 | 30м | 150.000 |
| 5 | Гэрэл ойлгогчтой тууз | 7000 | 25м | 175.000 |
| 6 | Дундын саад /мод/ | 11.200 | 5ш | 56.000 |
| *Дөрөв.* Бусад зардал | | | | |
| 1 | Түлш | 3.550 | 80л | 284.000 |
| 2 | Зохион байгуулагч нарын хоол, цай | 15.000 | 30ш | 450.000 |
| Нийт | | | | **10.000.000**  төгрөг |

\_ОО\_